Det socialpsykiatriske støttecenter Bakkely i Frederikshavn Kommune har pludselig fået stor mediebevågenhed. Det sker, efter støttecenterets brugere har planlagt at afholde et såkaldt ’dildoparty’. En idé afdelingslederen bakker op om. -	Vores brugere har et brugerråd, hvis formål er at komme med initiativer til forskellige temaer, vi kan bringe op. Og det her initiativ er en god ide, siger Karsten Kamstrup, der er afdelingsleder for Socialpsykiatri, bostøtte og rusmiddelbehandling på Center for Handicap og Psykiatri. Arrangementet skulle være afholdt tirsdag, men er blevet aflyst, da afdelingslederen er blevet gjort opmærksom på, at et ’dildoparty’ ikke hører hjemme i offentlige lokaler. Dog skal det ikke sætte en stopper for brugernes ønsker om et fokus på sex, stadfæster afdelingslederen. Svært at snakke om Ifølge Karsten Kamstrup kan emnet sex og seksualitet nemlig være en stor mundfuld for brugerne på det socialpsykiatriske støttecenter. Det er derfor vigtigt at skabe de nødvendige, trygge rammer at tale om netop sex i. Personalet på det nordjyske dagtilbud taler ofte om sex med brugerne. Det er dog som regel noget, der sker på tomandshånd. Derfor var initiativet om et arrangement med temaet sex et positivt skridt mod at tale mere åbent om det, mener Sex & Samfund. -	Meget fagligt personale på institutioner har ikke nødvendigvis lært at tale om sex med deres brugere. Det gør, at de kan have svært ved at skelne mellem egne, private grænser og brugernes grænser, og hvad der kan være en god og professionel måde at gøre det på, fortæller Jeppe Hald, der er national projektleder i Sex & Samfund. Ifølge ham er det ikke altid andres erfaringer og historier, man har lyst til at høre, når der tales om sex. Alligevel kan sådan et fælles arrangement med et sextema godt føre noget positivt med sig. -	Brugerne på støttecenteret kan lære noget af hinanden. Det kan derfor være en god ide, når man er i samme båd, at man kan lytte og forholde sig til det samme, siger Jeppe Hald. Et nyt arrangement i sigte Der er knap 200 brugere af dagtilbuddet. Alle var inviteret til arrangementet, der kun var forbeholdt brugere og personale. Selvom arrangementet blev aflyst, er afdelingslederen Karsten Kamstrup ikke i tvivl om, at der er et behov for at tale om sex. -	Det er vigtigt, for uanset om man er borger med psykiske vanskeligheder, diagnoser eller slet ikke har det, så er det med at have en kæreste, udøve seksualitet og finde en vej i det også interessant, siger Karsten Kamstrup. Brugerne på det socialpsykiatriske støttecenter skal derfor ikke frygte, at deres mulighed for at tale om sex er slut. Karsten Kamstrup arbejder nemlig allerede nu på at få et nyt arrangement stablet på benene. Dog blot med en anden titel end ’dildoparty’.

Referat:
Et socialpsykiatrisk støttecenter i Frederikshavn har aflyst deres dildoparty. Alligevel mener afdelingslederen, at det er vigtigt at snakke om sex.